LIETUVOS RESPUBLIKOS

SUSISIEKIMO MINISTRO

Į S A K Y M A S

DĖL ĮMONIŲ, ATLIEKANČIŲ GELEŽINKELIŲ RIEDMENŲ TECHNINĘ PRIEŽIŪRĄ IR REMONTĄ, ATESTAVIMO TAISYKLIŲ PATVIRTINIMO

2004 m. liepos 29 d. Nr. 3-398

Vilnius

Vadovaudamasis Lietuvos Respublikos geležinkelių transporto eismo saugos įstatymo (Žin., 2004, Nr. 4-27) 10 straipsnio 2 dalimi:

1. Tvirtinu Įmonių, atliekančių geležinkelių riedmenų techninę priežiūrą ir remontą, atestavimo taisykles (pridedama).

2. Nustatau, kad įmonės, atliekančios geležinkelių riedmenų techninę priežiūrą ir remontą bei remontuojančios geležinkelių riedmenų mazgus, iki 2005 m. sausio 1 d. privalo gauti atestatą šių taisyklių nustatyta tvarka.

SUSISIEKIMO MINISTRAS	ZIGMANTAS BALČYTIS

PATVIRTINTA

Lietuvos Respublikos

susisiekimoministro

2004 m. liepos 29 d.

įsakymu Nr. 3-398

ĮMONIŲ, ATLIEKANČIŲ GELEŽINKELIŲ RIEDMENŲ TECHNINĘ PRIEŽIŪRĄ IR REMONTĄ, ATESTAVIMO TAISYKLĖS

I. BENDROSIOS NUOSTATOS

1. Įmonių, atliekančių geležinkelių riedmenų techninę priežiūrą ir remontą (toliau – įmonė), atestavimo taisyklės (toliau – taisyklės) nustato sąlygas ir reikalavimus įmonėms, kurioms reikalinga įsigyti atestatą, suteikiantį teisę remontuoti geležinkelių riedmenis ir atlikti jų techninę priežiūrą.

2. Šios taisyklės taip pat taikomos ir įmonėms, remontuojančioms geležinkelių riedmenų mazgus.

3. Atestatas galioja tik tai įmonei, kurios vardu jis išduotas.

4. Atestatą išduoda Valstybinė geležinkelio inspekcija prie Susisiekimo ministerijos (toliau – Inspekcija) komisijos teikimu.

5. Atestatas išduodamas neribotam laikui.

6. Atestatas išduodamas tam tikroms traukos riedmenų ir savaeigių sąstatų serijų, vagonų tipų techninės priežiūros ir remonto rūšims. Įmonės turi teisę atlikti tik tokius geležinkelių riedmenų ir jų mazgų techninės priežiūros bei remonto darbus, kurie nurodyti atestate.

ii. reikalavimai įmonėms

7. Atestatą turi teisę gauti įmonė, įregistruota Lietuvos Respublikos įstatymų nustatyta tvarka ir apdrausta civilinės atsakomybės draudimu.

8. Įmonėms, siekiančioms gauti atestatą, taikomi šie reikalavimai:

8.1. įmonė turi atitikti Lietuvos Respublikos geležinkelių transporto kodekso (Žin., 2004, Nr. 72-2489), Techninio geležinkelių naudojimo nuostatų (Žin., 1996, Nr. 98-2251) ir (ar) Techninio siaurųjų geležinkelių (750 mm pločio vėžė) naudojimo nuostatų (Žin., 2000, Nr. 58-1747), kitų Lietuvos Respublikos norminių teisės aktų, reglamentuojančių geležinkelių riedmenų techninę priežiūrą ir remontą bei eismo saugą, reikalavimus ir organizuoti savo veiklą taip, kad būtų užtikrintas šių norminių teisės aktų vykdymas gavus atestatą;

8.2. įmonės vadovų ir darbuotojų, atsakingų už geležinkelių riedmenų, jų mazgų techninę priežiūrą ir remontą, darbo patirtis, kvalifikacija ir žinios turi atitikti norminių teisės aktų, reglamentuojančių geležinkelių riedmenų, jų mazgų techninę priežiūrą ir remontą bei eismo saugą geležinkelių transporte, reikalavimus:

8.2.1. įmonės vadovas, atsakingas už geležinkelių riedmenų, jų mazgų techninę priežiūrą ir remontą, privalo turėti aukštojo techninio mokslo diplomą ir 3 metų šios srities darbo patirtį;

8.2.2. įmonės vadovai ir darbuotojai, atsakingi už geležinkelių riedmenų, jų mazgų techninę priežiūrą ir remontą, egzaminuojami vadovaujantis Geležinkelių transporto darbuotojų, kurių darbas susijęs su traukinių eismu, žinių tikrinimo tvarka, patvirtinta Inspekcijos;

8.3. įmonė turi parengti darbuotojų, kurių darbas susijęs su geležinkelių riedmenų, jų mazgų technine priežiūra ir remontu bei traukinių eismu, techninio mokymo sistemą;

8.4. įmonė turi atlikti geležinkelių riedmenų ir jų mazgų, kuriems remontuoti siekia gauti atestatą, bandomąjį remontą.

III. ĮMONĖS DOKUMENTŲ ATESTATUI GAUTI PATEIKIMAS

9. Įmonė, norinti gauti atestatą, Inspekcijai pateikia šiuos dokumentus:

9.1. įmonės vadovo pasirašytą ir įmonės antspaudu patvirtintą prašymą išduoti atestatą, kuriame nurodomi šie duomenys:

9.1.1. įmonės pavadinimas, rūšis, kodas, buveinės adresas;

9.1.2. prašymo data;

9.2. įmonės darbuotojų, atliekančių geležinkelių riedmenų, jų mazgų techninę priežiūrą ir remontą ir atsakingų už šiuos darbus, sąrašą, dokumentų, patvirtinančių jų kvalifikaciją, kopijas;

9.3. įmonės struktūros schemą ir kokybės kontrolės sistemą;

9.4. įmonės registravimo pažymėjimą ir įmonės patvirtintą jo kopiją;

9.5. įmonės įstatus ir įmonės patvirtintą jų kopiją;

9.6. dokumentus, įrodančius atitinkamą įmonės vadovų ir darbuotojų, kuriems pavesta vadovauti geležinkelių riedmenų, jų mazgų techninei priežiūrai ir remontui, profesinę kompetenciją (aukštojo techninio mokslo diplomą ir kvalifikacijos pažymėjimą, kurį, išlaikius atitinkamus egzaminus, išduoda Inspekcija) bei darbo patirtį, ir įmonės patvirtintas jų kopijas;

9.7. įmonės civilinės atsakomybės draudimo polisą ir įmonės patvirtintą jo kopiją;

9.8. pastatų, įrengimų, mechanizmų ir mašinų, naudojamų remontuojant geležinkelių riedmenis, jų mazgus ir atliekant jų techninę priežiūrą, sąrašą bei dokumentus, įrodančius įmonės teisę juos valdyti ir naudoti, ir įmonės patvirtintas jų kopijas;

9.9. atsarginių dalių ir medžiagų, naudojamų geležinkelių riedmenų, jų mazgų techninei priežiūrai ir remontui, bei šių dalių ir medžiagų sertifikatų sąrašus;

9.10. naudojamos norminės techninės dokumentacijos sąrašą.

10. Visus šių taisyklių 9 punkte nurodytus dokumentus įmonė, norinti gauti atestatą, Inspekcijos paskirtam atsakingam už dokumentų priėmimą darbuotojui (toliau – atsakingas darbuotojas) pristato tiesiogiai. Atsakingas darbuotojas pateiktus dokumentus patikrina ir registruoja registracijos žurnale, kurio formą tvirtina Inspekcijos viršininkas.

11. Šių taisyklių 9.4–9.8 punktuose nurodytų dokumentų originalai grąžinami įmonei.

IV. ĮMONĖS PATEIKTŲ DOKUMENTŲ NAGRINĖJIMAS IR INSPEKTAVIMAS

12. Įmonės pateiktus dokumentus nagrinėja Inspekcijos viršininko paskirta penkių asmenų komisija, kurią sudaro:

12.1. komisijos pirmininkas – Inspekcijos viršininko pavaduotojas;

12.2. nariai:

12.2.1. Inspekcijos lokomotyvų (vagonų) vyriausiasis inspektorius (vyriausiasis specialistas);

12.2.2. viešosios geležinkelių infrastruktūros valdytojo eismo saugos padalinio vadovas;

12.2.3. viešosios geležinkelių infrastruktūros valdytojo geležinkelių riedmenų priėmėjas;

12.2.4. viešosios geležinkelių infrastruktūros traukos riedmenų, prekinių vagonų, keleivinių vagonų ar savaeigių sąstatų specialistas.

13. Komisija išnagrinėja Inspekcijai įmonės pateiktus dokumentus ir nustato:

13.1. ar įmonė turi norminę techninę dokumentaciją, reglamentuojančią geležinkelių riedmenų, jų mazgų techninės priežiūros ir remonto, kurį atliks įmonė, rūšį;

13.2. ar technologinis procesas atitinka norminės techninės dokumentacijos, reglamentuojančios kiekvieno geležinkelių riedmens ir jo mazgų remontą, reikalavimus;

13.3. ar atsarginės dalys ir medžiagos, naudojamos geležinkelių riedmenų, jų mazgų techninei priežiūrai ir remontui, bei šių dalių ir medžiagų sertifikatai atitinka norminės techninės dokumentacijos, reglamentuojančios kiekvieno geležinkelių riedmens ir jo mazgų remontą, reikalavimus.

14. Komisija apžiūri gamybines patalpas, įrengimus, mechanizmus, matavimo, kontrolės ir bandymų priemones ir įvertina, ar jie tinka tos rūšies geležinkelių riedmenų ir jų mazgų techninės priežiūros bei remonto darbams, kuriems įmonė siekia įsigyti atestatą, atlikti.

15. Komisija įvertina:

15.1. geležinkelių riedmenų ir jų mazgų, kuriems buvo atliktas bandomasis remontas, techninę būklę, ar jie atitinka eismo saugos ir norminės techninės dokumentacijos geležinkelių riedmenims naudoti reikalavimus;

15.2. įmonės geležinkelių riedmenų ir jų mazgų techninės priežiūros bei remonto kontrolės sistemą ir naudojamas priemones šiai kontrolei vykdyti.

V. SPRENDIMO DĖL ATESTATO IŠDAVIMO (NEIŠDAVIMO) PRIĖMIMAS, ATESTATO IŠDAVIMAS

16. Patikrinusi įmonės pateiktus dokumentus, atlikusi įmonės apžiūrą ir įvertinusi geležinkelių riedmenų ir jų mazgų bandomąjį remontą, komisija priima išvadą ir pateikia ją Inspekcijos viršininkui, bet ne vėliau kaip per 30 darbo dienų nuo registracijos žurnale įrašytos dokumentų pateikimo datos.

17. Komisijos išvados:

17.1. išduoti atestatą;

17.2. neišduoti atestato (nurodant priežastį ir terminą trūkumams pašalinti).

18. Išvada neišduoti atestato priimama, jeigu:

18.1. įmonė neatitinka bent vieno iš šių taisyklių 7 punkte išdėstytų reikalavimų;

18.2. įmonės techninės galimybės neatitinka geležinkelių riedmenų ir jų mazgų techninės priežiūros bei remonto rūšiai nustatytų reikalavimų;

18.3. pateikti klaidingi arba neišsamūs duomenys.

19. Apie komisijos išvadą dėl atestato išdavimo (neišdavimo) įmonei pranešama raštu per 3 darbo dienas nuo sprendimo priėmimo.

20. Įmonė, per nustatytą terminą pašalinusi priežastį, dėl kurios komisija priėmė išvadą neišduoti atestato, gali pakartotinai kreiptis į Inspekciją dėl atestato išdavimo.

21. Vadovaudamasis komisijos išvada, Inspekcijos viršininkas išduoda (neišduoda) įmonei atestatą.

22. Atestato formą tvirtina Inspekcijos viršininkas.

23. Atestate nurodoma:

23.1. įstaigos, išdavusios atestatą, pavadinimas;

23.2. atestato, suteikiančio įmonei teisę atlikti geležinkelių riedmenų ir jų mazgų techninę priežiūrą bei remontą, pavadinimas;

23.3. atestato numeris;

23.4. įmonės, kuriai išduotas atestatas, pavadinimas, įmonės kodas, adresas;

23.5. atestato išdavimo vieta ir data;

23.6. atestato išdavimo pagrindas.

24. Atestatą pasirašo komisijos pirmininkas ir Inspekcijos viršininkas. Jų parašai tvirtinami Inspekcijos antspaudu.

25. Praradus atestatą, Inspekcija išduoda atestato dublikatą su žyma „Dublikatas“, jeigu įmonė pateikė praradimo paaiškinimą ir įrodė, kad apie atestato praradimą buvo paskelbta respublikinėje spaudoje.

26. Už atestato, atestato dublikato išdavimą ar atestato pakeitimą imama valstybės rinkliava Lietuvos Respublikos Vyriausybės nustatyta tvarka.

27. Atestatas įteikiamas įmonei pateikus dokumentą apie valstybės rinkliavos sumokėjimą.

28. Įmonė privalo pranešti Inspekcijai apie įmonės techninės įrangos, darbuotojų ar geležinkelių riedmenų, jų mazgų techninės priežiūros ir remonto kokybės sistemos pasikeitimus. Inspekcijos viršininkas sudaro komisiją, kuri nustato, ar būtina patikrinti įmonėje įvykusius pasikeitimus ir ar reikalinga išduoti naują atestatą.

29. Pasikeitus geležinkelių riedmenų ir jų mazgų techninės priežiūros bei remonto techniniams reikalavimams, Inspekcija informuoja įmones apie būtinumą pakeisti geležinkelių riedmenų ir jų mazgų techninės priežiūros bei remonto technines sąlygas.

30. Apie atliktus pakeitimus įmonė privalo pranešti Inspekcijai. Inspekcijos viršininkas sudaro komisiją, kuri įvertina, ar šie pakeitimai atitinka geležinkelių riedmenų ir jų mazgų techninės priežiūros bei remonto techninius reikalavimus ir nustato, ar reikalinga išduoti naują atestatą.

31. Inspekcija turi teisę tikrinti, kaip atestuota įmonė laikosi šių taisyklių reikalavimų.

VI. ATESTATO GALIOJIMO SUSTABDYMAS, GALIOJIMO SUSTABDYMO PANAIKINIMAS, GALIOJIMO PANAIKINIMAS

32. Atestato galiojimas sustabdomas, jeigu:

32.1. nesilaikoma Lietuvos Respublikos norminių teisės aktų, reglamentuojančių geležinkelių transporto eismo saugą;

32.2. kompetentingos institucijos nustatė, kad įmonės veikloje yra Lietuvos Respublikos įstatymų ir kitų norminių teisės aktų, reglamentuojančių jos veiklą, pažeidimų;

32.3. dėl įmonės kaltės įvykusio eismo įvykio priežastys, sukėlusios šį eismo įvykį, nustatytu laiku nepašalintos;

32.4. nustatoma, kad įmonė atlieka geležinkelių riedmenų techninę priežiūrą ir remontuoja tos rūšies geležinkelių riedmenis, jų mazgus, kuriuos remontuoti ir atlikti jų techninę priežiūrą neturi teisės, arba geležinkelių riedmenų, jų mazgų techninės priežiūros ir remonto darbai vykdomi nesilaikant reglamentuojančių šiuos darbus norminių teisės aktų ir technologinių procesų reikalavimų.

33. Atestato galiojimo sustabdymas panaikinamas įmonei pašalinus priežastis, dėl kurių buvo sustabdytas atestato galiojimas.

Įmonė, pašalinusi priežastis, dėl kurių buvo sustabdytas atestato galiojimas, raštu kreipiasi į Inspekciją dėl atestato galiojimo sustabdymo panaikinimo ir pateikia duomenis, įrodančius priežasčių, dėl kurių buvo sustabdytas atestato galiojimas, pašalinimą.

34. Atestato galiojimas panaikinamas, jeigu:

34.1. atestatą turinti įmonė nutraukia geležinkelių riedmenų, jų mazgų techninės priežiūros ir remonto veiklą ir raštu apie tai informuoja Inspekciją;

34.2. buvo sustabdytas atestato galiojimas ir įmonė per 6 mėnesius nepašalino atestato galiojimo sustabdymo priežasčių;

34.3. įmonė likviduojama;

34.4. trečią kartą per paskutinius 5 metus sustabdytas atestato galiojimas;

34.5. išduodamas naujas atestatas šių taisyklių 25 punkte nurodytais atvejais.

35. Inspekcijos atsakingas darbuotojas, išnagrinėjęs šių taisyklių 32, 33 punktuose nurodytus dokumentus ir (arba) paaiškėjusias aplinkybes, teikia siūlymus komisijai dėl įmonės atestato galiojimo sustabdymo, galiojimo sustabdymo panaikinimo ir galiojimo panaikinimo. Sprendimą dėl įmonės atestato galiojimo sustabdymo, galiojimo sustabdymo panaikinimo ir galiojimo panaikinimo priima komisija. Sprendimas turi būti priimtas ne vėliau kaip per 30 darbo dienų nuo šių taisyklių 32, 33 punktuose nurodytų dokumentų pateikimo ir (arba) nuo minėtų aplinkybių paaiškėjimo dienos.

VII. ATESTATO IŠDAVIMO, GALIOJIMO SUSTABDYMO, GALIOJIMO SUSTABDYMO PANAIKINIMO, GALIOJIMO PANAIKINIMO REGISTRAVIMAS IR INFORMACIJOS SKELBIMAS

36. Visus šių taisyklių 9, 17, 32, 33 punktuose nurodytus duomenis Inspekcija įtraukia į įmonės atestato išdavimo, jo galiojimo sustabdymo, galiojimo sustabdymo panaikinimo ir galiojimo panaikinimo apskaitą.

37. Inspekcija, išdavusi įmonei atestatą, sustabdžiusi atestato galiojimą, panaikinusi atestato galiojimo sustabdymą, panaikinusi atestato galiojimą, išdavusi atestato dublikatą, apie tai paskelbia „Valstybės žinių“ priede „Informaciniai pranešimai“.

38. Skelbime nurodoma:

38.1. įmonės pavadinimas, įmonės kodas, įmonės buveinės adresas;

38.2. atestato numeris;

38.3. atestatą išdavusi įstaiga;

38.4. atestato išdavimo, galiojimo sustabdymo, galiojimo sustabdymo panaikinimo, galiojimo panaikinimo, dublikato išdavimo datos.

39. Inspekcija apie atestato išdavimą, galiojimo sustabdymą, galiojimo sustabdymo panaikinimą, galiojimo panaikinimą informuoja Juridinių asmenų registrą jo nuostatų nustatyta tvarka.

VIII. SPRENDIMŲ DĖL ATESTATŲ IŠDAVIMO, GALIOJIMO SUSTABDYMO, GALIOJIMO SUSTABDYMO PANAIKINIMO, GALIOJIMO PANAIKINIMO APSKUNDIMO TVARKA

40. Inspekcijos sprendimas dėl atestatų išdavimo, galiojimo sustabdymo, galiojimo sustabdymo panaikinimo, galiojimo panaikinimo apskundžiamas Lietuvos Respublikos įstatymų nustatyta tvarka.

______________

Įmonių, atliekančių geležinkelių

riedmenų techninę priežiūrą ir

remontą, atestavimo taisyklių

1 priedas

ĮMONIŲ, NORINČIŲ GAUTI ATESTATĄ, PATEIKTŲ DOKUMENTŲ REGISTRACIJOS ŽURNALAS

Eil. Nr.	Įmonės, norinčios gauti atestatą, pavadinimas	Dokumentų pateikimo data	Pateiktų dokumentų pavadinimai, išdavimo data, numeris	Inspekcijos atsakingo darbuotojo parašas	Įmonės darbuotojo, pateikusio dokumentus, parašas

______________

Įmonių, atliekančių geležinkelių

riedmenų techninę priežiūrą ir

remontą, atestavimo taisyklių

2 priedas

_________________________________________________________________________________

(Įstaigos, išdavusios atestatą, pavadinimas)

ATESTATAS

Nr. _____

(Data)

Vilnius

(Įmonės pavadinimas, kodas, adresas)

suteikta teisė atlikti

(Geležinkelių riedmenų pavadinimas)

šios rūšies techninę priežiūrą ir remontą:

Atestatas išduotas įmonių, atliekančių geležinkelių riedmenų techninę priežiūrą ir

remontą, atestavimo komisijos ____ m. __________ __ d. sprendimu Nr. ___.

____________ Komisijos pirmininkas	____________ Inspekcijos viršininkas

A.V.

______________